钦定古今图书集成/明伦汇编/氏族典/第537卷 > 石延年
## 钦定古今图书集成/明伦汇编/氏族典/第537卷 > 石延年

按《宋史石延年传》：“延年字曼卿，先世幽州人。晋以幽
州遗契丹，其祖举族南走，家于宋城。延年为人跌宕
任气节，读书通大略，为文劲健，于诗最工而善书，累
举进士不中，真宗录二举进士，以为三班奉职，延年
耻不就，张知白谓曰：‘母老乃择禄耶’？延年不得已就
命。后以右班殿直改太常寺太祝，知金乡县，有治名。”
用荐者通判乾宁军，徙永静军，为大理评事，历光禄、
大理寺丞。上书章献太后，请还政天子，迁太子中允、
同判登闻鼓院。延年虽酣放，若不可撄以世务，然与
人论天下事，是非无不当。初与天意阁待制吴遵路
同使河东，及卒，遵路言于朝廷，特官其一子。